R 7 kærir Kringvarpið fyri brot á góðan fjølmiðlasið Útvarpsrásin hevur kært KVF fyri sjey brot á leiðreglur um góðan fjølmiðlasið Petur Jacobsen, nevndarformaður í R 7, og Ingi á Steinamørk, stjóri í R 7 (Savnsmynd: Sverri Egholm) Ingi á Steinamørk, stjóri á útvarpsrásini R 7, hevur í dag sent kæru til stjóran á Kringvarpi Føroya um brot á heili sjey leiðreglur um góðan fjølmiðlasið í Degi & viku tann 8. oktober. R 7 vil vera við, at Kringvarpið breyt sjey leiðreglur um góðan fjølmiðlasið, tá Dagur & vika hevði innslag um Andøvsløtuna við Óla Breckmann, og rumblið, sum hevur staðist av sendingini seinastu vikurnar. Útvarpsrásin skrivar á heimasíðuni, at einki umboð fyri R 7 varð bjóðað við, og man hevði heldur ikki biðið um viðmerking frá leiðsluni á R 7. Hinvegin vóru umboð fyri Sosialin og Dimmalætting, ein løgtingslimur og mentamálaráðharrin umboðað í sendingini. Í sendingini varð borið fram sum fakta, at R 7 varpar haturstalu og rasismu. -Hetta er manipulatión og grov ærumeiðing av R 7, heldur Ingi á Steinamørk, stjóri.